钦定古今图书集成/明伦汇编/官常典/第344卷 > 李纮
## 钦定古今图书集成/明伦汇编/官常典/第344卷 > 李纮

按《宋史李昌龄传》：昌龄从子纮，字仲纲，父克明，仕至
提点广东刑狱。纮及第，试秘书省校书郎，知歙县。地
产黄金，民输以代赋，后金竭，责其赋如故，纮奏罢之。
历知于潜、剡县，治有惠爱，吕夷简荐之，改著作佐郎，
监丹阳县酒税，知灵池县，刘均、蔡齐举为御史台推
直官，拜监察御史。时召成都府乐工许朝天等补教
坊，纮言：“陛下即位，尚未能显岩穴之士，而首召伶人，
非所以广德美于天下。”朝天等遂罢归。迁殿中侍御
史。阁门使王遵度领皇城，遣卒剌事，告贾人有为契
丹间谍者，捕系皇城司按劾，命纮覆讯，纮悉得其冤，
抵卒罪，降遵度曹州兵马都监，判三司开拆司。辅郡
旱，流星坠西南，有声。会僧禳于文德殿，纮奏曰：“文德
殿布政会，朝之正位，每灾异辄聚缁黄赞咀于其间，
何以示中外？”改盐铁判官，历梓州、陕西、河北路转运
使，迁侍御史。建言：“西北久通好，士习安佚，不知战阵
之法。宜择良将，练精卒，去冗惰，实仓廪，丰财用，为守
御备。”举种世衡等数人。及奏罢，贡馀物遗近臣。迁知
杂事，权同判流内铨，为三司度支副使。